សាក្សី​បញ្ជាក់​ថា​ពួក​ខ្មែរក្រហម​សម្លាប់​កុមារ​ផ្តាច់​ពូជ​នៅ​ក្នុងគុក​ក្រាំង តាចាន់
លោក​មាស ​សុខា ​អតីត​អ្នក​ទោស​ម្នាក់​នៅ​ក្នុង​​គុក​ក្រាំង​តាចាន់ ​ស្រុក​ត្រាំកក់​ ខេត្ត​តាកែវ ​បាន​ផ្តល់​សក្ខី​កម្ម​បន្ថែម​នៅ​ថ្ងៃ​ព្រហស្បតិ៍​នេះ​ថា ពួក​ខ្មែរ​ក្រហម​បាន​សម្លាប់​មនុស្ស​ដោយ​មិន​រើស​មុខ​ក្នុង​មន្ទីរ​ឃុំ​ឃាំង​នេះ។​
ភ្នំពេញ — សាក្សីនិយាយថាមន្ទីរសន្តិសុខក្រាំងតាចាន់ឬគុកក្រាំងតាចាន់គឺជាកន្លែងសម្លាប់មនុស្សដ៏សាហាវបំផុតមួយ។ មានមនុស្សចំនួនជាង១៥.០០០នាក់ត្រូវគេដឹងថាបានទទួលរងការធ្វើទារុណកម្មជំរិតយកចម្លើយហើយបន្ទាប់មកត្រូវសម្លាប់ចោលនៅទីនេះ។ លោកមាស សុខា អតីតអ្នកទោសម្នាក់នៅក្នុងគុកក្រាំងតាចាន់ ស្រុកត្រាំកក់ ខេត្តតាកែវ បានផ្តល់សក្ខីកម្មបន្ថែមនៅថ្ងៃព្រហស្បតិ៍នេះថា ពួកខ្មែរក្រហមបានសម្លាប់មនុស្សដោយមិនរើសមុខក្នុងមន្ទីរឃុំឃាំងនេះ។ «ក្នុងបរិវេណគុកក្រាំងតាចាន់គឺជាកន្លែងឃាតកម្មមួយយ៉ាងសាហាវ។ សម្លាប់មនុស្សគ្មានរើសមុខ»។ លោកមាស សុខា អាយុ៥៤ឆ្នាំរៀបរាប់បន្ថែមថាក្រុមកុម្មុយនិស្តខោអាវខ្មៅខ្មែរក្រហមបានសម្លាប់ផ្តាច់ផ្តិលជីវិតឱពុកម្តាយនិងទារកតាមគោលការណ៍របស់ខ្មែរក្រហមដែលថាជីកស្មៅត្រូវជីកទាំងឫស។ សាក្សីដដែលបញ្ជាក់នៅក្នុងការកាត់ទោសសំណុំរឿង០០២វគ្គទី២ដែលមានជនជាប់ចោទនួន ជា និងខៀវ សំផន ថាលោកបានឃើញផ្ទាល់នឹងថាក្រុមឃាតកររបស់ខ្មែរក្រហមបានចាប់ទារកបោកសម្លាប់ទៅនឹងគល់ឈើក្រោយពីសម្លាប់ម្តាយរបស់ទារក។ លោកមាស សុខាបន្ថែមថា៖ «កន្លែងក្របីនៅជិតទីស្នាក់ការនៃការធ្វើឃាតកម្មហ្នឹង។ ពេលនោះខ្ញុំឮក្មេងយំ ហើយខ្ញុំក្រឡេកឃើញគេ(ពួកខ្មែរក្រហម)បោកនឹងគល់ឈើទាលហើយគេបោះចូលក្នុងរណ្តៅ។គេសម្លាប់ម្តាយគឺសម្លាប់កូនហើយ។គេមិនទុកទេកូននិងម្តាយ។គឺជីកស្មៅជីកទាំងឫស»។ កាលពីម្សិលមិញលោកមាស សុខា បានប្រាប់អង្គជំនុំជម្រះសាលាដំបូងនៃសាលាក្តីខ្មែរក្រហមថាមន្ទីរសន្តិសុខក្រាំងតាចាន់ ជាកន្លែងសម្រាប់ឃុំឃាំងអ្នកទោសផងនិងជាទីកន្លែងដែលត្រូវយកមនុស្សដែលត្រូវចោទប្រកាន់ជាខ្មាំងរបស់អង្គការរបស់ពួកខ្មែរក្រហមយកមកសម្លាប់ផង។ សមាជិកគ្រួសាររបស់លោកសរុបជាងដប់នាក់ត្រូវបានសម្លាប់នៅទីនេះ។ ហើយរូបលោក ម្តាយរបស់លោកនិងបងស្រីរបស់លោកគឺជាមនុស្សតែបីនាក់គត់ដែលមានសំណាងនៅរស់រានមានជីវិត។ លោកបានជាប់ឃុំឃាំងពីឆ្នាំ១៩៧៦ដល់ឆ្នាំ១៩៧៨។ រូបលោកក្រោយពីជាប់ឃុំមួយរយៈត្រូវពួកខ្មែរក្រហមដោះលែងឲ្យទៅឃ្វាលគោនិងក្របីចំនួនប្រាំមួយក្បាល ប៉ុន្តែត្រូវវិលត្រឡប់មកកាន់មន្ទីរឃុំឃាំងវិញនៅពេលល្ងាច។នៅពេលនោះលោកមានឱកាសសង្កេតមើលរាល់ការធ្វើទារុណកម្មនិងការសម្លាប់អ្នកទោសរបស់ពួកខ្មែរក្រហម។ លោកបានឃើញក្រុមឃាតករសម្លាប់អ្នកទោសឬក្រុមអ្នកសួរចម្លើយអ្នកទោសនៅគុកក្រាំងតាចាន់បានផឹកប្រមាត់មនុស្សលាយជាមួយនឹងស្រាមុននឹងចាប់ផ្តើមសម្លាប់ឬសួរចម្លើយអ្នកទោស។ នេះជាជំនឿមួយដែលគេយល់ថាធ្វើឱ្យគេមានភាពក្លាហាន។ លោកមាស សុខា អះអាងបន្ថែមថាលោកត្រូវពួកខ្មែរក្រហមប្រើរូបលោកឲ្យលាងដាវក្រោយពីសម្លាប់មនុស្សរួច ជាងនេះទៅទៀតនៅសម័យនោះលោកមានវ័យជំទង់នៅឡើយលោកត្រូវពួកខ្មែរក្រហមប្រើឲ្យជួយកប់សាកសពដែលទើបសម្លាប់រួចផងដែរ។ អង្គជំនុំជម្រះសាលាដំបូងបានចាប់ផ្តើមសាកសួរដេញដោលសាក្សីថ្មីម្នាក់ទៀតនៅរសៀលថ្ងៃនេះគឺអ្នកស្រីអ៊ុំ សុផាន់នី។ ប៉ុន្តែការផ្តល់សក្ខីកម្មរបស់អ្នកស្រីត្រូវផ្អាកក្នុងពេលរសៀលមុននឹងដល់ម៉ោងបិទសវនាការដោយសារបញ្ហាសុខភាពរបស់ជនជាប់ចោទខៀវ សំផន។ នៅថ្ងៃស្អែកអង្គជំនុំជម្រះសាលាដំបូងនឹងបើកសវនាការស្តីពីបញ្ហាសុខភាពរបស់ជនជាប់ចោទនួន ជា អតីតប្រធានសភាខ្មែរក្រហមអាយុ៨៦ឆ្នាំនិងខៀវ សំផន អតីតប្រមុខរដ្ឋខ្មែរក្រហមអាយុ៨៣ឆ្នាំ។សវនាការដើម្បីពិនិត្យមើលថាតើជនជាប់ចោទទាំងពីរនឹងមានលទ្ធភាពចូលរួមការកាត់ទោសលើរូបខ្លួនបានតទៅទៀតឬយ៉ាងណា។ អៀង ធារិទ្ធ អតីតរដ្ឋមន្ត្រីក្រសួងសង្គមកិច្ចនិងជាជនជាប់ចោទម្នាក់ក្នុងចំណោមជនជាប់ចោទក្នុងសំណុំរឿង០០២ត្រូវដោះលែងឱ្យនៅក្រៅឃុំក្រោយពីក្រុមគ្រូពេទ្យផ្នែកមនុស្សចាស់រកឃើញថាជនជាប់ចោទមានជំងឺវង្វេងវង្វាន់មិនអាចចូលរួមការកាត់ទោសបាន៕